Boererate vir sonbrand - Solidariteit WêreldSolidariteit Wêreld
Boererate vir sonbrand
Ons almal hunker na die somervakansie by die see waar ons ontspanne op die strand kan lê en uiteindelik ons melkwit bene 'n bruiner skynsel kan gee. Dit gebeur egter dalk dat jy so ontspanne is dat jy in die son aan die slaap raak of jy geniet die son, see en sand so baie dat jy vergeet om sonbrandroom aan te smeer. Jou hoop vir 'n mooi bruingebrande lyf verdwyn vinnig voor die werklikheid van 'n pynlike tamatierooi lyf.
Hier is 'n paar bekostigbare of selfs huishoudelike boererate wat jou sal help om die seer, ongemak en irritasie wat met sonbrand gepaard gaan, te verlig.
Spons jou lyf af met vars gemaakte, afgekoelde swart tee, veral groentee of rooibostee. Die bestanddele wat swart tee bevat sal help om die hitte uit jou songebrande vel te trek en dit sal ook help om die pH-balans te herstel.
Komkommer bevat natuurlike anti-oksidante. Verkoel 'n komkommer in jou yskas, maal dit dan fyn tot 'n pasta en wend dit op die aangetaste dele van jou liggaam aan, insluitende jou gesig.
Hawermout sal spesifiek vir jou jeukerige vel verligting bring. Gooi ongekookte hawermout in jou badwater en week jouself daarin.
Om ontslae te raak van die rooi tamatieskynsel kan jy 'n appelasyn- en suurlemoensapmengsel aanmaak en die gebrande dele daarmee afspons.
Melk bied ook verligting vir 'n seer gebrande vel. Die proteïenlaag wat melk op jou vel vorm as jy dit aansmeer, sal die ongemaklike en seer gevoel verlig. Gooi 'n bietjie koel melk, nie yskoue melk nie, in 'n bakkie en spons die gebrande area af.
Die beste raad wat ek nog vir jou kan gee, is dat voorkoming beter is as genesing. Daarom moet jy liewer seker maak dat jy sonbrandroom aansmeer, en dra klere wat vir jou die nodige beskerming sal bied.